ജെർട്രൂഡ് ഹണ്ടർ

ഗെർട്രൂഡ് ടെയ്‌സീറ ഹണ്ടർ (ജീവിതകാലം: 1926 - മാർച്ച് 12, 2006) ഒരു അമേരിക്കൻ സ്വദേസിയായ വൈദ്യനും വൈദ്യശാസ്ത്രരംഗത്തെ പ്രൊഫസറുമായിരുന്നു. ഇംഗ്ലീഷ്:Gertrude Teixeira Hunter  ഹെഡ് സ്റ്റാർട്ടിന്റെ ദേശീയ ഹെൽത്ത് സർവീസസ് മേധാവിയായി സേവനമനുഷ്ഠിച്ച അവർ പിന്നീട് യുണൈറ്റഡ് സ്റ്റേറ്റ്സ് പബ്ലിക് ഹെൽത്ത് സർവീസിന്റെ ന്യൂ ഇംഗ്ലണ്ട് മേഖലയുടെ ആരോഗ്യവിഭാഗത്തിലെ അഡ്മിനിസ്ട്രേറ്ററായി നിയമിതയായി. അവളുടെ ഔദ്യോഗിക ജീവിതത്തിൽ, അവർ ഹോവാർഡ് യൂണിവേഴ്സിറ്റി കോളേജ് ഓഫ് മെഡിസിനിൽ നിരവധി തസ്തികകളിൽ പ്രവർത്തിച്ചിട്ടുണ്ട്. ന്യൂനപക്ഷ സമുദായങ്ങളിലെ എയ്ഡ്‌സ് ആരോഗ്യ സംരക്ഷണത്തിന്റെ ഒരു പ്രവർത്തക കൂടിയായിരുന്നു അവർ.

 ജീവിതരേഖ 
1926-ൽ മസാച്യുസെറ്റ്‌സിലെ ബോസ്റ്റണിൽ അന്റോണിയോ ഡയസ്, കാരി ടെയ്‌സെയ്‌റ ദമ്പതികളുടെ മകളായാണ് ജെർട്രൂഡ് ടെയ്‌സീറ ജനിച്ചത്. അവളുടെ പിതാവ് യഥാർത്ഥത്തിൽ കേപ് വെർഡെയിൽ നിന്നുള്ളയാളായിരുന്നു, പക്ഷേ 1902-ൽ അമേരിക്കൻ ഐക്യനാടുകളിൽ എത്തിയ അദ്ദേഹം, അവിടെ ആദ്യം ഒരു പാചകക്കാരനായി ജോലി ചെയ്യുകയും പിന്നീട് ഒരു റെസ്റ്റോറന്റ് സ്വന്തമാക്കിയതിനു പുറമേ ഒരു ഭക്ഷ്യ നിർമ്മാണ കമ്പനിയും നടത്തിയിരുന്നു. അദ്ദേഹത്തിനും ഭാര്യയ്ക്കും നാല് കുട്ടികളുണ്ടായിരുന്നതിൽ ജെർട്രൂഡ് മൂത്തവളായിരുന്നു. ജെർട്രൂഡ് ടെക്സീറ ബോസ്റ്റണിലെ ഹൈസ്കൂളിൽ പഠനത്തിന് ചേർന്നു.

അവളുടെ അക്കാദമിക് ഉപദേഷ്ടാവ് അവളെ "ഗാർഹിക കലകൾ"  (അവസാനം അവളെ വീട്ടുജോലിക്ക് തയ്യാറാക്കുന്ന), പാഠ്യപദ്ധതി പാതയിൽ ഉൾപ്പെടുത്തിയിരുന്നുവെങ്കിലും അമ്മയുടെ എതിർപ്പും നിർബന്ധവും ജെർട്രൂഡിനെ കോളേജ് പ്രിപ്പറേറ്ററി ട്രാക്കിലേക്ക് മാറാൻ പ്രേരിപ്പിച്ചു. ബിരുദാനന്തരം അവൾ ബോസ്റ്റൺ സർവ്വകലാശാലയിൽ ഉപരിപഠനത്തിന് ചേർന്നു. ഒരു മെഡിക്കൽ ആപ്റ്റിറ്റ്യൂഡ് ടെസ്റ്റിൽ മികച്ച പ്രകടനം നടത്തിയ ശേഷം, അവൾ ജൂനിയർ വർഷത്തിൽ ആയിരിക്കുമ്പോൾ തന്നെ വാഷിംഗ്ടൺ ഡിസിയിലെ ഹോവാർഡ് യൂണിവേഴ്സിറ്റി കോളേജ് ഓഫ് മെഡിസിനിൽ അവളെ സ്വീകരിച്ചു. അവൾ അതിൽ ചേർന്നു. 1950-ൽ അവളുടെ ഡോക്ടർ ഓഫ് മെഡിസിനിൽ ബിരുദം നേടി.

വാഷിംഗ്ടൺ ഡിസിയിലെ ഫ്രീഡ്മാൻ ഹോസ്പിറ്റലിലും മിസോറിയിലെ സെന്റ് ലൂയിസിലുള്ള ഹോമർ ജി ഫിലിപ്സ് ഹോസ്പിറ്റലിലും അവൾ ഇന്റേൺഷിപ്പും റെസിഡൻസിയും ചെയ്തു.മെഡിക്കൽ സ്‌കൂളിൽ പഠിക്കുമ്പോൾ, ഗെർട്രൂഡ് ടെയ്‌സീറ സഹപാഠിയായ ഡോ. ചാൾസ് എച്ച്. ഹണ്ടറിനെ കണ്ടുമുട്ടി, പിന്നീട് അദ്ദേഹം റേഡിയോളജിയിലേക്ക് പോയി. 1952-ൽ അവൾ അവനെ വിവാഹം കഴിച്ചു, അവർക്ക് ആറ് കുട്ടികളുണ്ടായി.

 ഔദ്യോഗിക ജീവിതം 
മെഡിക്കൽ സ്കൂളിൽ നിന്ന് ബിരുദം നേടിയ ശേഷം, ഹണ്ടർ ഹോവാർഡ് യൂണിവേഴ്സിറ്റി കോളേജ് ഓഫ് മെഡിസിൻ മൈക്രോബയോളജി വിഭാഗത്തിൽ പരിശീലകയായി. ഫിസിയോളജി വിഭാഗത്തിൽ അസിസ്റ്റന്റ് പ്രൊഫസറായും അവർ പഠിപ്പിച്ചു, അവിടെ ഗ്യാസ്ട്രോഇന്റസ്റ്റൈനൽ ഫിസിയോളജിയിലും ഗവേഷണം നടത്തി. 1956-ൽ പീഡിയാട്രിക്സ് വിഭാഗത്തിൽ ക്ലിനിക്കായി നിയമിതയായി. അവൾ 1965 വരെ അവിടെ ജോലി ചെയ്തു, ഈ സമയത്ത് ആൻറിബയോട്ടിക്കുകൾ, ആഫ്രിക്കൻ അമേരിക്കൻ കുട്ടികളുടെ വികസനം എന്നിവയെക്കുറിച്ചുള്ള അവളുടെ കൃതികൾ പ്രസിദ്ധീകരിച്ചു.

1965-ൽ, താഴ്ന്ന വരുമാനമുള്ള കുട്ടികൾക്ക് വിഭവങ്ങളും പിന്തുണയും നൽകുന്നതിന് പ്രവർത്തിക്കുന്ന പ്രോജക്ട് ഹെഡ് സ്റ്റാർട്ടിന്റെ ആരോഗ്യ സേവനങ്ങളുടെ ആദ്യത്തെ ദേശീയ ഡയറക്ടറായി ഹണ്ടർ നിയമിതനായി.  ഈ സ്ഥാനത്തായിരുന്ന സമയത്ത്, ദശലക്ഷക്കണക്കിന് കുട്ടികൾക്ക് പരിചരണം നൽകുന്ന പ്രീ-സ്കൂൾ പ്രായത്തിലുള്ള കുട്ടികൾക്ക് ആരോഗ്യ സംരക്ഷണവും പ്രതിരോധ കുത്തിവയ്പ്പുകളും നൽകുന്നതിന് ഒരു ദേശീയ പരിപാടി സൃഷ്ടിക്കാൻ അവർ സഹായിച്ചു.

1971-ൽ, ഹണ്ടർ യുണൈറ്റഡ് സ്റ്റേറ്റ്സ് പബ്ലിക് ഹെൽത്ത് സർവീസിന്റെ ന്യൂ ഇംഗ്ലണ്ടിന്റെ റീജിയണൽ ഹെൽത്ത് അഡ്മിനിസ്ട്രേറ്ററായി. 

ഹണ്ടർ 1976-ൽ ഹോവാർഡ് സർവ്വകലാശാലയിൽ തിരിച്ചെത്തി, അവിടെ അവർ പ്രൊഫസറും കമ്മ്യൂണിറ്റി ഹെൽത്ത് ആൻഡ് ഫാമിലി പ്രാക്ടീസ് ഡിപ്പാർട്ട്‌മെന്റിന്റെ മേധാവിയുമായി. ഈ സ്ഥാനത്ത്, അവൾ ഫാമിലി റെസിഡൻസി പ്രോഗ്രാം വികസിപ്പിക്കുകയും അവളുടെ ഡിപ്പാർട്ട്മെന്റിന്റെ അന്താരാഷ്ട്ര പ്രോഗ്രാമിന് ധനസഹായം നൽകുകയും ചെയ്തു. അവൾ ഒരു സ്കൂൾ ഓഫ് പബ്ലിക് ഹെൽത്തും സൃഷ്ടിച്ചു.  1978-ൽ, അമേരിക്കയിലുടനീളമുള്ള ദരിദ്രരായ ആളുകൾക്ക് വാക്സിനേഷൻ നൽകാനുള്ള ഒരു സംരംഭത്തിൽ അവർ മറ്റ് കറുത്ത ഡോക്ടർമാരോടൊപ്പം പ്രവർത്തിച്ചു. 1980 വരെ അവർ കമ്മ്യൂണിറ്റി ഹെൽത്ത് ആൻഡ് ഫാമിലി പ്രാക്ടീസ് ഡിപ്പാർട്ട്‌മെന്റിന്റെ അധ്യക്ഷയായി തുടർന്നു, ഈ വകുപ്പിന്റെ ഒരു ഡിവിഷനായ കമ്മ്യൂണിറ്റി ഹെൽത്ത് സർവീസിന്റെ മേധാവിയായി. 

ഹണ്ടർ 1988-ൽ ഹോവാർഡ് യൂണിവേഴ്‌സിറ്റിയിൽ നിന്ന് വിരമിച്ചു. വിരമിച്ചതിന് ശേഷം അവർ ഹ്യൂമൻ സർവീസസ് എജ്യുക്കേഷണൽ ആൻഡ് റിസർച്ച് ഇൻസ്റ്റിറ്റ്യൂട്ട് രൂപീകരിച്ചു.  പാവപ്പെട്ടവർക്കും താഴ്ന്ന വരുമാനമുള്ളവർക്കും പ്രയോജനപ്പെടുന്ന പ്രോഗ്രാമുകളും നയങ്ങളും സൃഷ്ടിക്കാൻ പ്രവർത്തിക്കുന്ന ലാഭേച്ഛയില്ലാതെ പ്രവർത്തിക്കുന്ന സംഘടനയാണ് .[1] സ്ത്രീകളുടെ ആരോഗ്യം, എയ്ഡ്സ് എന്നിവയിൽ സംഘടന ശ്രദ്ധ കേന്ദ്രീകരിച്ചു. ന്യൂനപക്ഷ വിഭാഗങ്ങളെ ആരോഗ്യ സേവനങ്ങൾ സ്ഥാപിക്കാൻ അവർ സഹായിച്ചു, രണ്ടാം തലമുറയിലെ എയ്ഡ്സ് രോഗികളിൽ ശ്രദ്ധ കേന്ദ്രീകരിച്ച ആദ്യത്തെ ഡോക്ടർമാരിൽ ഒരാളായിരുന്നു അവർ. "പൗരാവകാശ പ്രസ്ഥാനത്തിലെ അവസാന പോരാട്ടങ്ങളിലൊന്ന്" എന്നാണ് കറുത്തവർഗ്ഗക്കാർക്കുള്ളിൽ എയ്ഡ്സ് രോഗികൾക്ക് പിന്തുണ നൽകുന്നതിനെ അവർ ഒരിക്കൽ വിശേഷിപ്പിച്ചത്.

 റഫറൻസുകൾ